AZ Európai Parlament és a Tanács 1999/72/EK irányelve
(1999. július 29.)
az élelmiszerből származó fertőzések és mérgezések megelőzése érdekében az állatokban és állati eredetű termékekben előforduló meghatározott zoonózisok és meghatározott zoonózis-kórokozók elleni védekezési intézkedésekről szóló 92/117/EGK irányelv módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 152. cikke (4) bekezdésére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 251. cikkében megállapított eljárásnak megfelelően [3],
mivel:
(1) A szerzett tapasztalatok és a zoonózisok megelőzésének és ellenőrzésének fontossága tudatában az élelmiszerből származó fertőzések és mérgezések megelőzése érdekében az állatokban és állati eredetű termékekben előforduló meghatározott zoonózisok és meghatározott zoonózis-kórokozók elleni védekezési intézkedésekről szóló, 1992. december 17-i 92/117/EGK tanácsi irányelv [4] alapvető felülvizsgálatára van szükség.
(2) Egy ilyen alapvető felülvizsgálattal a zoonózis jelentési rendszerével kapcsolatos új szabályokat, a baromfiállományokban előforduló szalmonellózis ellenőrzésére és felszámolására vonatkozó továbbfejlesztett szabályokat, valamint egy a szalmonellózistól eltérő zoonózisokat ellenőrző rendszert lehetne bevezetni.
(3) Egy ilyen alapvető felülvizsgálat során kölcsönös konzultáció és az összes érintett fél bevonása szükséges, különös tekinettel a fogyasztói szervezetekre, valamint a mezőgazdasági ágazatra és a tudományos élet képviselőire.
(4) E felülvizsgálat befejezéséig helyénvaló, hogy a harmadik országok által benyújtandó tervek határidejét meghosszabítsák, a Bizottság kötelezettségét pedig, hogy az Európai Parlamentnek és a Tanácsnak az új rendelkezésekkel kapcsolatban javaslatokat nyújtson be, elhalasszák,
ELFOGADTA EZT AZ IRÁNYELVET:
1. cikk
A 92/117/EGK irányelv a következőképpen módosul:
1. a 14. cikk (2) bekezdésében az "1998. december 31." időpont helyébe az "egy évvel a 15a. cikk (2) bekezdésében említett javaslatoknak megfelelő jogszabályok hatálybalépését követően" szöveg lép;
2. A 15a. cikk a következőképpen módosul:
a) az (1) bekezdés második sorában az "1997. november 1." időpont helyébe "2000. március 31." lép;
b) a (2) bekezdés végén az "1998. június 1." időpont helyébe "2000. december 31." lép;
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. május 31-e előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el. A Bizottság tájékoztatja erről a többi tagállamot.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1999. július 29-én.